wickkiey/tamil-wikipedia-chunked huggingface dataset:
# பிட்காயின்

## வடிவமைப்பு (Design)

### பரவலாக்கம், மையமாக்கம் (Decentralization and Centralization)

#### மையமாக்கம் (Centralization)

பிட்காயின் பரவலாக்க முறையில் செயல் படுத்தப் பட்டிருந்தாலும், நடை முறையில் அது அவ்வாறு முற்றிலுமாக இருப்பதில்லை. எடுத்துக் காட்டாக, பயனர்கள் (users) பிட்காயின் பணத்தை ஒருவருக்கொருவர் நேரடியாகவே அனுப்பிக் கொள்ள முடியும் எனினும் நடை முறையில் இடைத்தரகர்கள் துணை தேவைப் படுகிறது. ஆனால் இவ்வாறு செய்யும் போது, சுரங்கமர் அணி மிகவும் அதிக கணித் திறன் (computing power) பெற்று, பிட்காயின் கட்டச்சங்கிலியின் சட்ட திட்டங்களை மீறும் அளவுக்கு வந்து விடும். எடுத்துக் காட்டாக, யாரும் கட்டச்சங்கிலியின் கணித் திறனில் 51% மேல் அடையக் கூடாது என்பது ஒரு சட்டம். ஏனென்றால், ஒருவர் 51% மேல் சென்று விட்டால், அவர் சங்கிலியைத் தன் ஆதிக்கத்தின் கீழ் கொண்டு வர வாய்ப்புக்கள் அதிகமாகும். 2013-இல் ஆறு சுரங்கமர் அணிகள் சேர்ந்து பிட்காயின் திறனில் 75% அளவு அடைந்து விட்டிருந்தனர். அது போலவே, 2014-இல் காஷ்.ஐஒ (Gash.io) என்ற பிட்காயின் பணப் பரிமாற்றக் கூடம் (exchange) 51% அளவுள்ள ஆற்றலை அடைந்திருந்தது அனைவரின் கவனத்தையும் ஈர்த்தது. அதன் பின், காஷ்.ஐஒ தன் திறனை 39.99%-ஆகக் குறைத்துக் கொண்டது.  
மேலும், பணப்பை மேற்பார்வை, வாங்குநர் மென்பொருட்கள் (client software), கட்டணம் சரி பார்த்தல் போன்றவற்றிலும் சிறுபான்மையரின் ஆதிக்கம் மேலோங்கி உள்ளது பரவலாக்க முறைக்கு முரணானது. மேலும், பணப் பரிமாற்றங்கள் நடக்கும் பொது பல சொந்த தரவுகள் பெறப் பட்டு, கணினியில் சேமித்து வைக்கப் படுகின்றன. இவையெல்லாம் தனிமைக் காப்புக்கு உகந்தவை அல்ல.  
ஆனால், அதே நேரத்தில் பிட்காயின் வேண்டிய அளவுக்கு தனிமைக் காப்பையும் நுகர்வோர்களுக்குக் கொடுக்கின்றது. ஒருவரின் தனிமைக்கு காப்பு என்பது அவர் எந்த அளவுக்கு பிட்காயினைக் கவனமாகக் கையாள்கிறார் என்பதைப் பொறுத்தே இருக்கும். எடுத்துக் காட்டாக, ஒருவர் தம் முகவரிக்குப் பணம் யாரேனும் அனுப்பி இருந்தால், அப் பணத்தைப் பெற்றுக் கொண்டவுடன், அவர் தம் முகவரியை உடனே மாற்றி விடுதல் நல்லது. அதாவது, ஒரு முகவரியை ஒரு முறைக்கு மேல் பயன் படுத்தக் கூடாது. மேலும், ஒரு பணப்பைக்குப் பதிலாக, பல பணப்பைகளைப் பயன்படுத்துதல் நல்லது. ஒவ்வொரு பைக்கும் ஒரு முகவரி உண்டு. எனவே, ஒரு பைக்கு பணம் அனுப்புபவர்களுக்கு மற்ற பைகளைப் பற்றித் தெரியாது. இது தனிமைக் காப்புக்கு நல்லது எனலாம். மேலும், ஒருவர் தன் முகவரியைத் தேவை இல்லாமல் யாரிடமும் சொல்லாமல் இருப்பதும் நல்லது.
# பிட்காயின்

## வடிவமைப்பு (Design)

### சகமாற்றத் தன்மை (Fungibility)

ஒவ்வொரு பிட்காயினுக்கும் ஒரு வரலாறு உண்டு; அந்த வரலாற்றைக் கண்டுபிடிக்கவும் முடியும். ஏதேனும் பிட்காயின்கள் சூதாட்டம், போதை பொருள் விற்பனை ஆகியவற்றினோடு தொடர்பு கொண்டு இருக்குமாயின் அதைக் கண்டுபிடிக்க முடியும். ஆயினும், வணிகக் கூடங்கள் ஒரு சில பிட்காயின்களை ஏற்றுக் கொள்ள மறுக்கலாம். இந்த அச்சத்தைப் போக்க, எல்லா பிட்காயின்களும், யார் வைத்திருந்தாலும், எங்கிருந்து வந்திருந்தாலும், ஒரே மதிப்புள்ளவையே என்ற உறுதி கொடுக்கப் பட்டுள்ளது.  
பிட்காயினுக்கு பலவகையான நுகர்வு மென்பொருட்களும் பணப்பைகளும் செயலாக்கப் பட்டுள்ளன. அவற்றுள் ஒருசில: பிட்காயின் கோர் (Bitcoin Core), பிட்காயின் வாலட் (Bitcoin Wallet), பிட்காயின் நாட்ஸ் (Bitcoin Knots), எலக்ட்ரம் (Electrum) ஆகிய இன்னும் பல. இவை அனைத்தும் பிட்காயின் மதிப்பை ஒரே அளவிலேயே கணிக்கின்றன.
# பிட்காயின்

## வடிவமைப்பு (Design)

### விரிவாக்கத்தக்கமை (Scalability)

பிட்காயின் கட்டச் சங்கிலியில், கட்டத்தின் அளவு 32 MB வரை போகலாம் என்று முதலில் கூறப் பட்டது. ஆனால், பின்னால் 2010-இல், கட்டத்தின் அளவு 1 MB -ஆகக் குறைக்கப் பட்டது. இதனால், பரிமாற்றக் கட்டணம் மிகுதியானது மட்டுமல்லாமல், பரிமாற்றத்தின் விரைவும் குறைந்தது. கட்டத்தின் அளவை மிகுதியாக்கினால், பிட்காயின் சங்கிலியில் கடுங்கவை தோன்றும் என்ற நிலை உருவானது. இதைத் தடுக்க, 24 ஆகத்து 2017-இல் செக்விட் (SegWit - Segregated Witness ) என்ற மென்பொருள் கடுங்கவையை மென்கவையாக்கி, பரிமாற்றத்தின் விரைவைப் பெரிதும் குறைக்காமல், கட்டத்தின் அளவை 1.8 MB வரை நீட்டித்தது.
# பிட்காயின்

## பிட்காயின் அடிப்படைக் கொள்கைகள் (Ideology)

"தற்போது வழக்கத்தில் உள்ள (டாலர், ரூபாய், யூரோ போன்ற) பணத்தில் மிகப் பெரிய பிரச்சினை என்னவென்றால், அவை **நம்பிக்கை**யின் அடிப்படையில் இயங்குகின்றன. அதாவது, நடுவண் வங்கி (central bank) போன்ற நிறுவனங்கள் பணத்தின் தரம், இன்றியமையாமை, பணத்தின் மதிப்பு ஆகியனவற்றைச் சிதைக்காமல் இருக்கும் என நாம் நம்புகிறோம். ஆனால், நடைமுறையில் அந்த நம்பிக்கைகள் வீண் போகின்றன," என்று சத்தோசி நகமோட்டோ (Satoshi Nakamoto) பிட்காயின் தொடக்கத்தில், தம் வெள்ளை அறிக்கையில், கூறி இருந்தார்.
# பிட்காயின்

## பிட்காயின் அடிப்படைக் கொள்கைகள் (Ideology)

### பிட்காயினில் ஆஸ்திரியத் (Austria) தாக்கம்

பரவலாக்கப் பட்ட ஒரு அமைப்பை வைத்து பணப் பரிமாற்றங்களை நடத்தலாம் என்ற கருத்து ஏற்கனவே **ஆஸ்திரிய பொருளாதாரக் கோட்பாடுகளில்** (Austrian school of economics) பொதிந்துள்ளன; குறிப்பாக, பிரெடெரிக் (Friedrich von Hayek) என்ற ஆஸ்திரிய பொருளாதார வல்லுநர் எழுதிய பண நாட்டுடைமை-நீக்கம் (*Denationalisation of Money: The Argument Refined)* என்ற நூல், ஆக்கம் (production), பகிர்தல் (distribution), மேலாண்மை(management) ஆகிய மூன்று நிலைகளிலும் பணத்தைப் பற்றிய எந்த இடத்திலும் நடுவண் வங்கி<nowiki/>யின் தலையீட்டை முழுக்க இல்லாமல் செய்ய வேண்டும் என்ற கருத்தை வலியறுத்துகிறது. இந்த கருத்தினால் உந்தப்பட்டு தான் சத்தோசி நகமோட்டோ பரவலாக்கப் பட்ட பிட்காயின் என்ற ஒன்றைக் கண்டுபிடித்தார் என்று ஐரோப்பிய நடுவண் வங்கி (European Central Bank) கூறியது.
# பிட்காயின்

## பிட்காயின் அடிப்படைக் கொள்கைகள் (Ideology)

### அரசின்மையர் , மிகை உரிமை வேண்டுநர் கோட்பாடுகள் (Anarchist and Libertarian theories)

பிட்காயின் என்ற கருத்தால் கவரப் பட்டவர்கள் **அரசின்மைய**ர் (அரசு இன்மையர் - anarchists) , **மிகை உரிமை வேண்டுநர்** (libertarians) எனப்படுவோர்களே என்று நியூயார்க் டைம்ஸ் (The New York Times) என்ற நாளிதழ் கூறியது. பிட்காயின் தொடக்க கால ஆதரவாளரான **ரோஜர் வெர்** (Roger Ver), "முதன் முதலில் பிட்காயினில் ஆர்வம் காட்டியவர்கள் எல்லோரும் தங்கள் கொள்கைகளின் நிலைப்பாடு காரணங்களுக்காகவே அவ்வாறு செய்தனர். பிட்காயின் என்பது அரசும் பணமும் பிரிந்து இயங்க உதவும் சிறந்த பெரும் நுட்பம்," என்று கூறினார். அரசாங்க, சமூக கட்டுப்பாட்டில் இருந்து பணப் பரிமாற்றத்தை மீட்பதே பிட்காயின் முதல் நோக்கமாகும் என நைசல் டாட் (Nigel Dodd) பிட்காயினின் சமுதாய வாழ்க்கை (The Social Life of Bitcoin) என்னும் நூலில் வாதிட்டுள்ளார். "பிட்காயின் என்பது அடிப்படையில் நிறுவனங்களுக்கும் (establishment), கட்டகங்களுக்கும் (system) அரசாங்கத்திற்கும் எதிரானது. பிட்காயின் மனிதநேயத்தை அடிப்படியாகக் கொண்டது," என்று "பிட்காயின் விடுதலைப் பறை சாற்றுதல்" (The Declaration of Bitcoin's Independence) என்ற நிகழ்வில் **ரோஜர் வெர்** முதலியானோர் கூறியதாக டாட் ( Dodd) கூறியுள்ளார். டேவிட் கொலம்பியா (David Golumbia), பிட்காயின் என்பது வலது சாரிக் கட்சிகளின் ஆதரவில் வளர்வது என்று குறை கூறியுள்ளார். ஆனால், பிட்காயின் ஆர்வத்திற்கும் **மிகை உரிமை வேண்டுமைக்கும்** தொடர்பு ஏதும் இருப்பதாகத் தெரியவில்லை என ஒரு சில ஆய்வாளர்கள் கூறியுள்ளனர்.
# பிட்காயின்

## பொருளியல் (Economics)

பொருளியல் வல்லுநர்கள் பணம் என்றால் என்ன என்பதை மூன்று கூறுகளுடன் விளக்குகின்றனர்:  
- சேமிப்பு: பணத்தைச் சேமித்து வைக்கலாம்.
- பரிமாற்றத்திற்கான ஊடகம்: பணத்தைப் பரிமாறிக் கொள்ளலாம்.
- அலகு: பணத்தை ஒரு அலகாகப் பயன் படுத்திக் கொள்ளலாம். (அதாவது, $200, உரூபா 200, £200 என்று எழுதலாம்.)  
தி எக்கனாமிஸ்ட் (*The Economist)* என்ற வார இதழ், 2014-இல், பிட்காயின் ஒரு பரிமாற்றத்திற்கான ஊடகம் என்று பதிவிட்டிருந்தது. என்று கூறியது. ஒரு சில ஆய்வாளர்கள் கருத்துப் படி, பிட்காயின் ஒரு கணினி வழியாக பணம் போல இயங்கும் ஒரு மதிப்புள்ள பொருள்; பிட்காயின் பணம் என்பதை விட ஒரு வகையான பரிமாற்றப் பொருள் என்பதே பொருத்தம். கட்டச்சங்கிலியில் (blockchain) பரிமாற்றம் குறைந்தது பத்து நிமிடங்களாவது எடுப்பதால், கடைகளில் இதைப் பயன் படுத்துவது மிகவும் கடினமாகிறது. விலைகளைக் குறிக்கும் போதும் பிட்காயினில் சொல்லப்படுவதில்லை. பிட்காயினில் இருந்து ஏனைய நாணயங்களுக்கு ஒரு முறை அல்லது இரண்டு முறை மற்ற வேண்டி இருக்கின்றது.  
2017-2018-இல் இருந்த 500 இணையதள முன்னணி வணிகர்களில் 3 பேர்கள் தாம் பிட்காயினை ஏற்றுக் கொண்டனர். 2016-இல் இதுவே 5 பேர்களாக இருந்தது.  
செப்டம்பர் 2017-இல் $411 மில்லியன் வருவாய் ஈட்டிய குறியீட்டு நாணய சேவை நிறுவனங்கள், சூன் 2018-இல் வருவாய் $69 மில்லியனாகக் குறைந்து விட்டது எனக் கூறின. பிட்காயினில், பணத்தைத் **திருப்பிக் கொடுத்தல்** (chargebacks) என்பது கிடையாது. சிறு சிறு வணிக நிறுவனங்கள் பிட்காயின் பரிமாற்றச் செலவு மிக அதிகம் என்று குறை பட்டுக் கொள்கின்றன. எனினும், பெரிய தொகை செலவுக்கும், வெளி நாட்டில் பரிமாற்றம் செய்யவும், குறிப்பாக **சாரா வினைஞர்** (freelancers) பணிகளுக்குப் பணம் கொடுக்கவும் பிட்காயின்கள் பயன் படுகின்றன.
# பிட்காயின்

## பொருளியல் (Economics)

### பண நிறுவனங்கள் (Financial institutions)

பொதுவாக பிட்காயின் **எண்ணிம காசுச் சந்தை**<nowiki/>களில் (digital currency exchanges) கிடைக்கும். 2014-இல் **நேஷனல் ஆஸ்திரேலியா பேங்க்** (National Australia Bank) பிட்காயின் தொடர்புடைய எல்லா வங்கி கணக்குகளையும் மூடிவிட்டது. **எச்.எஸ்.பி. சி** (HSBC) என்ற உலகின் ஏழாவது மிகப் பெரிய வங்கி பிட்காயின் தொடர்பு வைத்திருக்கும் நுகர்வோரிடம் இருந்து இணைப்பைத் துண்டித்தது. பொதுவாகவே, ஆஸ்திரேலிய வங்கிகள் பிட்காயின் தொடர்பான பரிமாற்றங்களை எல்லாம் மூடிக்கொண்டு வருவதாக தெரிகிறது.  
**சிகாகோ மெர்கன்டைல் எக்ஸ்சேஜ்** (Chicago Mercantile Exchange) என்ற பண நிறுவனம் பிட்காயின் **எதிர்நோக்கு வணிக ஒப்பந்தத்தை** (futures option) 2017-இல் ஏற்றுக் கொண்டுள்ளது. பிட்காயின் பரிமாற்றங்கள் 10 டிசம்பர் 2017-இல் தொடங்கும் எனவும் அறிவித்து, இப்போது (26 பிப்ரவரி 2019) பிட்காயின் வணிகம் நடந்துகொண்டு இருக்கின்றது.
# பிட்காயின்

## பொருளியல் (Economics)

### பிட்காயின் முதலீடுகள் (Investment)

**விங்க்ல்வாஸ் இரட்டையர்** (Winklevoss twins) (புகழ் பெற்ற அமெரிக்க கேமரன்-டைலர் இரட்டையர்கள்) 2013-இல் உலகில் இருக்கும் பிட்காயினில் 1%-ஐ வாங்கி இருப்பதாக தி வாசிங்டன் போஸ்ட் (The Washington Post) தெரிவித்தது. பிட்காயின் வருவாய் (bitcoin funds) என்பதிலும் ஒருவர் முதலீடு செய்யலாம். பிட்காயின் முதன்முதலாக அரசு சட்டமுறைகளால் ஒழுங்கு செய்யப் பட்டு , பின் சூலை 2014-இல் ஜெர்ஸி குழுமத்தால் (Jersey Financial Services Commission) ஏற்றுக் கொள்ளப் பட்டது. 2013-இல் போர்ப்ஸ் (Forbes) நிறுவனம், பிட்காயின் மிகச் சிறந்த முதலீட்டுத் தளம் என்று கூறியது. ஆனால்,2014-இல் ப்ளூம்பர்க் (Bloomberg) பிட்காயின் மிகக் கேடான முதலீட்டுத் தளம் என்று கூறியது. பின் 2015-இல் ப்ளூம்பர்க் நாணய அட்டவணையில் பிட்காயின் முதலாம் இடத்தில் இருந்தது.
# பிட்காயின்

## பொருளியல் (Economics)

### புத்தொழில் முதலீடு (Venture capital)

பீட்டர் வருவாய் (Peter Thiel's Founders Fund) , ஆதாம் திரேப்பர் (Adam Draper) ஆகியோர் பிட்காயினில் முதலீடு செய்துள்ளனர். இத்தாலிய பொருளியல் வல்லுனரான பாலோ டாஸ்கா (Paolo Tasca) பிட்காயின் புத்தொழில் முதலீடு, 2012-2015-இல், $1 பில்லியன் அளவுக்கு அதிகரித்து உள்ளது என்று கூறி உள்ளார்.
# பிட்காயின்

## பொருளியல் (Economics)

### விலை, விலை மாறும் தன்மை (Price and Volatility)

பிட்காயின் விலை பல முறைகள் ஏறுவதும் இறங்குவதுமாக இருந்து வந்திருக்கின்றது; இதைக் **குமிழ்** என்று குறிப்பிடுவர். (அதாவது, நீரில் எதிர்பாராத முறையில் குமிழ்கள் தோன்றி, பின் எதிர்பாராத முறையில் வெடித்து மறைவதற்கு ஒப்பிடப்படுகின்றது.) எடுத்துக் காட்டாக, 2011-இல், 1 பிட்காயின் $0.30 இருந்து $32 -உக்குத் தாவி, உடனே $2-உக்கு வீழ்ந்தது. 2012-இல், **2012-13 சைப்ரஸ் பணச் சிக்கல்** (2012–13 Cypriot financial crisis) ஏற்பட்ட போது, பிட்காயின் விலை $266-ஆக ஏறி, பின் $50-ஆக சரிந்தது. பின் 29 நவம்பர் 2013-இல் $1242-ஆக அதிகரித்து, ஆகத்து 2014-இல் $600-ஆகக் குறைந்தது. அந்நேரத்தில், பிட்காயினில் இது போன்ற குமிழ்கள் தோன்றும் என காவின் ஆன்ட்ரேசன் (Gavin Andresen), மைக் ஈர்ன் (Mike Hearn) ஆகியோர் எச்சரிக்கை செய்து கொண்டு இருந்தனர்.  
மார்க் வில்லியம்ஸ் (Mark T. Williams) கருத்துப் படி, 2014-இல், பிட்காயினின் விலை மாறும் தன்மை தங்கத்தை விட 7 மடங்கும், **S&P 500**-ஐ (S&P 500 stock-market Index பங்குச் சந்தை சுட்டு எண்) விட 8 மடங்கும், அமெரிக்க டாலரை விட 18 மடங்கும் இருந்தது என்று கணக்கிட்டுக் கூறினார்.
# பிட்காயின்

## சட்டத் தகுதி நிலை, வரி, நெறி முறை (Legal status, tax and regulation)

பிட்காயின் பரவலாக்க முறையில் செயல் படுத்தப் பட்டிருப்பதாலும், அதன் இணையத்தள பணமாற்றக் கூடங்கள் பல்வேறு நாடுகளிலும் இருப்பதாலும், இந்த நாணயத்தை நெறி படுத்துவது மிகவும் கடினமாக உள்ளது. இதன் சட்ட தகுதி நிலை நாட்டுக்கு நாடு மாறு படுகின்றது. மற்ற குறியீட்டு நாணயங்களிலும் இது போன்ற சிக்கல்கள் உள்ளன.
# பிட்காயின்

## சட்டத் தகுதி நிலை, வரி, நெறி முறை (Legal status, tax and regulation)

### சட்ட நெறி எச்சரிக்கைகள் (Regulatory warnings)

**அமெரிக்க வணிகக் குழுமம்** (U.S. Commodity Futures Trading Commission) குறியீட்டு நாணயங்களின் பயன்பாட்டைப் பற்றி கீழ்க் கண்ட கருத்துக்களை வழங்கி இருக்கிறது.  
- இந்த நாணயங்களின் பணமாற்றக் கூடங்களை (exchanges) அரசாங்கம் கண்காணிப்பதோ அல்லது மேற்பார்வை இடுவதோ இல்லை.
- நுகர்வோர் பாதுகாப்பு கிடையாது.
- விலை பேரளவில் மேலும் கீழுமாகப் போகலாம்.
- இதில் பணச் சந்தை கையாளப் படலாம்.
- பணமாற்றக் கூடங்கள் தாங்களே தங்கள் செயற்பாடுகளைப் பார்த்துக் கொள்கின்றன.  
இவ்வகைக் காரணங்களால், அரசாங்கங்கள் பிட்காயினைப் பற்றி எந்த வகை உறுதியும் கொடுக்கவியலாத நிலையில் உள்ளன.
# பிட்காயின்

## சட்டத் தகுதி நிலை, வரி, நெறி முறை (Legal status, tax and regulation)

### பிட்காயின் விலை கையாளப்படுதல் (Price manipulation investigation)

மே 2018-இல் பிட்காயின் மீது புலன் விசாரணை அறிக்கை வெளியிடப் பட்டது. **அமெரிக்க நீதித் துறை** (United States Department of Justice) பிட்காயின் விலை கையாளப்படுவதைப் பற்றியும், அதனுடன் தொடர்பு உள்ள **மிகைப் படுத்து முறை** (spoofing), **தானே வாங்கல்-விற்றல்** (wash trade) ஆகியன பற்றிய முறையீடுகளைப் (complaints) பற்றியும் ஒரு விசாரணை மேற்கொண்டது. அமெரிக்கா, யு.கே (UK), தென் கொரியா ஆகிய நாடுகளில் நடக்கும் வணிகர்களிடத்திலும் ஆய்வுகள் மேற்கொள்ளப் பட்டன.
# பிட்காயின்

## பிட்காயின் மீது கருத்துரை (Criticism)

பிகாயினைப் பற்றி பல குறைகள் கூறப் படுகின்றன:  
- அதன் விலை நிலைத்து நிற்பதில்லை.
- மிகுதியான மின்சாரம் செலவாகிறது.
- பரிமாற்றக் கட்டணங்கள் மிகுதியாக இருக்கின்றன.
- போதிய பாதுகாப்பு இல்லாமல் இருக்கின்றது.
- கவை (fork) உருவாவதனாலும், சுரங்கமர்கள் (miners) தாக்கத்தினாலும் பிட்காயின் மதிப்பிழக்கலாம்.  
ஆனால், தி எக்கனாமிஸ்ட் (*The Economist)* என்ற வார இதழ், 2015-இல், இந்தக் கருத்துரை சரியானவை அல்ல, இது போன்ற கருதுரைகளினால், கட்டச்சங்கிலி என்ற தொழில்நுட்பத்தின் வலிமை பயனில்லாமல் போய்விடும் என்றும் கூறியது.
# பிட்காயின்

## பிட்காயின் மீது கருத்துரை (Criticism)

### பிட்காயின் என்பது ஒரு "குமிழ்" என்ற குற்றச்சாட்டு (bubble)

பிட்காயின் என்பது பணப் பரிமாற்றத்தில் ஒரு வெறும் "குமிழ்" மட்டுமே என்று பல நோபல் பரிசு பெற்ற பொருளியல் அறிஞர்கள், எடுத்துக் காட்டாக இராபர்ட் சில்லர் (Robert Shiller), ஜோசப் ஸ்டிக்லிட்ஸ் (Joseph Stiglitz), ரிச்சர்ட் தேலர் (Richard Thaler) ஆகியோர், கூறி உள்ளனர். குறிப்பாக, பொருளாதார பேரறிஞரான பால் கிரக்மன் (Paul Krugman) பிட்காயின் என்பது ஒரு "குமிழ்" மட்டுமல்ல, இது ஒரு ஏமாற்று வேலை என்று கூறியுள்ளார். பொருளாதார அறிஞரான நௌரியல் ரூபினி (Nouriel Roubini) பிட்காயினை "குமிழ்களுக்கெல்லாம் தாய்" என்று சாடியுள்ளார்.
# பிட்காயின்

## பிட்காயின் மீது கருத்துரை (Criticism)

### மின் செலவு (Energy consumption)

பிட்காயின் மிகுதியான மின் சக்தியைச் செலவழிக்கிறது என்பது ஓர் இன்றியமையாத குறையாக உள்ளது. இந்த செலவு குறிப்பாக சுரங்கம் அகழும் போது ஆகிறது. தி எக்கனாமிஸ்ட் (The Economist), 2015-இல், சுரங்கமர்கள் ஒவ்வொருவரும் புதிய தொழில் நுட்பங்களைப் பயன் படுத்துவார்களேயானால், மின் செலவு ஆண்டொன்றுக்கு 1.46 இலட்சம் கோடி (தொள்ளுண்) வாட்-மணி (TWh - terawatt-hours) பிட்காயின் தொழில்நுட்பம் மற்ற தொழில்நுட்பங்களைப் போல சமுதாயத்தில் பயன்படுத்தப்படுமேயானால், அது சராசரி வெப்ப நிலையை 2&nbsp;°C கூட்டும் என்று இயற்கை வானிலை மாற்றம் (Nature Climate Change) இதழில் சுட்டிக் காட்டப் பட்டுள்ளது.  
மின்சக்தியைக் குறைப்பதற்காக , சுரங்கமர்கள் தங்கள் சேவை-வழங்கும் கணினிகளை (servers), ஐசுலாந்து போன்ற மிகக் குளிரான நாடுகளில் வைத்து இருக்கின்றனர். திபெத் , கியூபெக் , வாசிங்டன் (மாநிலம்), ஆஸ்திரியா போன்ற நாடுகளில் மின்சாரம் மலிவான விலைக்குக் கிடைப்பதால், கணினிகள் அங்கும் வைக்கப் படுகின்றன. இப்போது சீனாவில் பிட்காயின் சுரங்கங்கள் பேரளவில் அமைக்கப் பட்டு, அங்கு அகழ்வுகள் நடைபெறுகின்றன.
# பிட்காயின்

## பிட்காயின் மீது கருத்துரை (Criticism)

### பிட்காயின் - போன்சி , பிரமிட் திட்டங்கள் (Ponzi and Pyramid schemes)

**போன்சி திட்டம்** முதலீடு செய்ய வருபர்களிடம் பணத்தை வாங்கி, அதில் ஒரு பகுதியை இதற்கு முன்னால் முதலீடு செய்தவர்களுக்குக் கொடுக்கும் ஒரு "ஏமாற்று" திட்டமாகும். **பிரமிட் திட்டம்** (Pyramid scheme) என்பது ஒருவரைத் திட்டத்தில் சேர்த்து, பின் அவரை மற்றவர்களைச் சேர்க்க சொல்வது ஆகும். சேர்ந்த ஒவ்வொருவரும் மற்றவர்களைச் சேர்க்க சொல்ல வேண்டும். இதுவும் ஒரு "ஏமாற்று" திட்டமாகும்.  
பிட்காயின் ஒரு போன்சி திட்டத்தைப் போன்றது என்று பல பொருளாதார வல்லுநர்கள் , நடுவண் வங்கிகள் (Central Banks) செய்தித்தாள் ஆசிரியர்கள் கூறினர். **எரிக் போஸ்னர்** (Eric Posner) என்னும் பொருளாதார பேராசிரியர் (சிகாகோ பல்கலைக் கழகம்) "பிட்காயின் ஒரு கூட்டு மாயை," என்று கூறினார். எனினும், இது ஒரு **போன்சி திட்டம்** இல்லை என உலக வங்கி, சூலை 2014-இல் கூறியது. "பிட்காயினில் ஆதாயம் கிடைக்கும் என்ற உறுதி எதுவும் பேசப் படுவதில்லை. எனவே, இது ஒரு பிரமிட் திட்டமாகாது," என்று சூன் 2014-இல் **சுவிஸ் அரசு கவுன்சில்** (Federal Council - Switzerland) கூறிவிட்டது. எனினும் 2017-இல் பெரும் பணக்காரரான ஓவர்ட் மார்க்ஸ் (Howard Marks - investor) பிட்காயின் என்பது ஒரு **பிரமிட் திட்டம்**<nowiki/>தான் என்று கூறினார்.
# பிட்காயின்

## பிட்காயின் மீது கருத்துரை (Criticism)

### பிட்காயினில் பாதுகாப்பு (Security)

மின்-தூண்டிலிடல் (phishing), ஏமாற்று (scamming), நிரலித் தாக்கம் (hacking) இவற்றின் தாக்குதல்கள் பிட்காயினில் நடந்துகொண்டுதான் இருக்கின்றன. திசம்பர் 2017 வரை 980,000 பிட்காயின்கள் (இன்றைய கணக்கில் இது US$15 பில்லியன்) குறியீட்டுப் பணமாற்றக் கூடங்களில் இருந்து களவு போயிருக்கின்றன.
# பிட்காயின்

## பிட்காயின் மீது கருத்துரை (Criticism)

### சட்டப் புறம்பு பரிமாற்றங்கள் (llegal transactions)

அமெரிக்காவில், புலன் விசாரணை கூட்டாட்சிப் பணியகம் (FBI - Federal Bureau of Investigation), பிட்காயின் போன்ற மெய்நிகர் நாணயங்களை (virtual currencies) வைத்து முதலீடு செய்வதை கவனத்தோடு எச்சரித்துள்ளது. அமெரிக்க 2016 தேர்தலில் ரஷ்ய தலையீடு தொடர்பாக பிட்காயின்கள் பரிமாற்றங்கள் நடந்துள்ளதாக அமெரிக்க அரசாங்கம் கூறியுள்ளது. கள்ளச் சரக்குகள் விற்பனை பிட்காயின் வழியாக நடக்கின்றன என்றும், இதை நம்பியே பிட்காயின் இருக்கின்றது என்றும் செய்திகள் கூறுகின்றன. நோபல் பரிசு பெற்ற பொருளியல் வல்லுனரான ஜோசப் ஸ்டிக்லிட்சு (Joseph Stiglitz), " கள்ளச் சரக்கு விற்பனையைத் தடை செய்து விட்டால், பிட்காயினுக்கு வேலை இல்லாமல் போய்விடும்," என்று கூறி இருக்கிறார். கணினி நிரலர்களும் (programmers), சட்டத்திற்குப் புறம்பாக குற்றம் இழைப்போர்களும் பிட்காயினில் மிகுதியான ஆர்வம் காட்டி வருவதாக ஓர் ஆய்வு கூறுகின்றது. ஆனால், 2016-இல் நடைபெற்ற ஒரு ஆய்வின் படி, சட்ட விரோத பரிமாற்றங்கள் மிகைப் படுத்திச் சொல்லப் பட்டுள்ளன என்று கூறப் பட்டுள்ளது.
# பிட்காயின்

## சமுதாயத்தில் பிட்காயின்

### இலக்கியம்

சார்ல்ஸ் ஸ்ட்ராஸ் (Charles Stross) 2013-இல் எழுதிய **நெப்டியூன் இரத்தம்** (Neptune's Brood) என்ற புதினத்தில், வான்வெளியில் நடக்கும் பணப் பரிமாற்றத்திற்கு "பிட்காயின்" என்று பெயர் வைக்கப் பட்டு, அது மறையீட்டு நாணயம் என்று குறிப்பிடப் பட்டுள்ளது.
# பிட்காயின்

## சமுதாயத்தில் பிட்காயின்

### திரைப்படங்கள்

2014-இல் வெளியிடப் பட்ட **உயர்வும், பிட்காயின் வளர்ச்சியும்** (The Rise and Rise of Bitcoin) என்ற ஆவணப் படத்தில், பிட்காயினை மக்கள் ஒவ்வொருவரும் வெவ்வேறான நோக்கத்திற்காகப் பயன் படுத்துகிறார்கள் என்று காட்டப் பட்டுள்ளது. இதில், நிரலர்கள் (programmers), போதை மருந்து விற்பவர்கள், இவர்கள் இருவரும் அடங்குவர். பிறகு, 2016-இல் **பிட்காயினில் வங்கித் தொழில் செய்வது** (Banking on Bitcoin) என்ற ஆவணப் படம் பிட்காயின், குறியீட்டு நாணயம் ஆகியன என்றால் என்ன என்று விளக்குகிறது.
# பிட்காயின்

## சமுதாயத்தில் பிட்காயின்

### ஆராய்ச்சி

செப்டம்பர் 2015-இல், குறியீட்டு நாணயம், கட்டச்சங்கிலி தொழில் நுட்பம் ஆகிய தலைப்புகளில் லெட்ஜர் (Ledger ) என்ற பதிவேடு (journal) வெளியிடப் பட்டது. இப் பதிவேட்டில், கட்டச்சங்கிலி தொடர்பான கணிதம், கணினியியல், பொறியியல், சட்டம், பொருளாதாரம், குறியீட்டு நாணயம் தொடர்பான மெய்யியல் துறைகளின் ஆய்வுக் கட்டுரைகள் போன்றவை வெளியிடப் படுகின்றன. இதில் வெளியிடப் படும் கட்டுரைகள் முதலில் குறுக்க எண் (hash) கணிக்கப் பட்டு, கால முத்திரை (timestamp) இடப்பட்டு, பின் பிட்காயின் கட்டச்சங்கிலியில் இணைக்கப் படுகின்றன. கட்டுரையின் முதல் பக்கத்தில் கட்டுரை ஆசிரியர் தம்முடைய பிட்காயின் முகவரியையும் தெரிவிக்க வேண்டும்.
# மத்தாப்பு

**மத்தாப்பு** என்பது மெதுவாக எரியும் வெடிபொருட்களைக் கொண்டு செய்யப்படுவதும் கையில் பிடித்துக்கொண்டு பற்றவைப்பதுமான வாணவெடியை ஒத்த ஒரு பொருள். இது எரியும்போது பல நிறங்களைக் கொண்ட தீச்சுவாலையையும், தீப்பொறிகளையும் வெளிவிடுவதனால் கவர்ச்சியான கோலங்களை உருவாக்குகின்றது. இலங்கை யாழ்ப்பாணத்தில் இதைப் **பூந்திரி** என்னும் சொல்லால் குறிப்பிடுவர். பண்டிகைக் காலங்களில் பொதுவாகச் சிறுவர்கள் மத்தாப்புகளைக் கொளுத்தி மகிழ்வர்.
# மத்தாப்பு

## அமைப்பும் சேர்மானங்களும்

மிகவும் பொதுவாகக் காணப்படும் மத்தாப்பு, ஏறத்தாழ 20 சமீ நீளமான உலோகக் கம்பியொன்றைக் கொண்டிருக்கும். அதன் ஒரு முனையில், கையில் பிடிப்பதற்கு ஓரளவு இடம் விட்டு அதன் மற்றப் பகுதியில் வெடிபொருளும், பிற பொருட்களும் சேர்ந்த கலவை தடிப்பாகப் பூசப்படும். இப்பூச்சு பின்வருவனவற்றில் ஏதாவது ஒன்றையோ பலவற்றையோ கொண்டிருக்கும்:  
- உலோக எரிபொருட்கள்
- வேறு எரிபொருட்கள்
- ஒட்சியேற்றும் பொருட்கள்
- நிறம் வழங்கிகள்
- எரியக்கூடிய பிணைபொருட்கள்
# மத்தாப்பு

## அமைப்பும் சேர்மானங்களும்

### உலோக எரிபொருட்கள்

உலோக எரிபொருட்கள் தீப்பொறிகளை உண்டாக்குவதற்கு இன்றியமையாதவை. இவ்வகை எரிபொருள் துகள்களின் பருமனைப் பொறுத்துத் தீப்பொறிகளின் தோற்றம் மாறுபடும். பின்வருவன இவ்வகைச் சேர்மானங்களில் சில.  
- அலுமினியம், மக்னீசியம், மக்னாலியம் என்பன வெண்ணிறப் பொறிகளை உருவாக்குகின்றன.
- இரும்பு செம்மஞ்சள் பொறிகளை உருவாக்கக் கூடியது.
- டைட்டானியம் பிரகாசமான வெண்ணிறப் பொறிகளை உருவாக்கும்.
- பெரோடைட்டானியம் பொன்னிறப் பொறிகளைத் தரும்.
# மத்தாப்பு

## அமைப்பும் சேர்மானங்களும்

### வேறு எரிபொருட்கள்

வேறு எரிபொருட்கள் எரியும் வேகத்தைக் கூட்டிக் குறைப்பதற்குப் பயன்படுகிறது. இவற்றுள்,
- கந்தகம்
- மரக்கரி
என்பன அடங்கும்.
# மத்தாப்பு

## அமைப்பும் சேர்மானங்களும்

### ஒட்சியேற்றிகள்

ஒட்சியேற்றிகள் அல்லது ஒட்சிசன் வழங்கிகள் கட்டாயம் தேவைப்படும் சேர்பொருட்கள். பின்வருவன இவ்வகைச் சேர்பொருட்களுக்கு எடுத்துக்காட்டுகள்.
- பொட்டாசியம் நைத்திரேட்டு
- பேரியம் நைத்திரேட்டு
- இசுட்ரோன்டியம் நைத்திரேட்டு
- பொட்டாசியம் பேர்குளோரேட்டு - இது கூடிய ஆற்றல் கொண்டது வெடிக்கக்கூடியது.
# மத்தாப்பு

## அமைப்பும் சேர்மானங்களும்

### நிறம் வழங்கிகள்

நிறம் வழங்கிகள் எரியும்போது நிற ஒளிகளை வெளிவிடுகின்றன. பேரியம், இசுட்ரோன்டியம், செப்பு போன்ற உலோகங்களின் குளோரைடுகளும், நைத்திரேட்டுகளும் பல்வேறு நிற ஒளிகளை வெளிவிடக்கூடியவை.
# மத்தாப்பு

## அமைப்பும் சேர்மானங்களும்

### பிணைபொருட்கள்

பிணைபொருட்கள் சேர்மானங்களை ஒன்றாகப் பிணைத்து வைத்திருக்கின்றன. டெக்சுட்ரின், நைத்திரோசெலுலோசு என்பன இவ்வாறான பிணைபொருட்களில் சில.
# பொட்டாசியம் நைத்திரேட்டு

**பொட்டாசியம் நைத்திரேட்டு அல்லது வெடியுப்பு** KNO<sub>3</sub> என்னும் வாய்பாட்டினால் குறிக்கப்படும் ஒரு வேதியியல் சேர்வை ஆகும். இது பொட்டாசியம் அயன்களையும் K<sup>+</sup> நைத்திரேட்டு அயன்களையும் NO<sub>3</sub><sup>−</sup> கொண்ட ஒரு அயனி உப்பு. இது வெடியுப்பு என்னும் கனிம வடிவில் இயற்கையில் கிடைக்கிறது. இது இயற்கையில் திண்ம நிலையில் உள்ள நைதரசன் சேர்வைகளில் ஒன்று.  
பொட்டாசியம் நைத்திரேட்டு ஒரு செயற்கை உரமாகப் பெருமளவில் பரவலாகப் பயன்படுகின்றது. இதைவிட ராக்கெட்டுகளில் எரிபொருளாகவும், வாணவெடி உற்பத்தியிலும் இது பயன்படுகிறது. வெடிமருந்திலும் இது ஒரு சேர்பொருளாக உள்ளது. உணவில் சேர்ப்பானாக பயன்படும்போது, ஐரோப்பிய ஒன்றியத்தில் இது E252 என்னும் எண்ணால் குறிப்பிடப்படுகின்றது.
# பொட்டாசியம் நைத்திரேட்டு

## உற்பத்தி

அமோனியம் நைத்திரேட்டு, பொட்டாசியம் ஐதரொட்சைட்டு ஆகியவற்றைச் சேர்ப்பதன் மூலம் பொட்டாசியம் நைத்திரேட்டு செய்யப்படுகிறது.  
:NH<sub>4</sub>NO<sub>3</sub> (aq) + KOH (aq) → NH<sub>3</sub> (g) + KNO<sub>3</sub> (aq) + H<sub>2</sub>O (l)  
அமோனியம் நைத்திரேட்டையும், பொட்டாசியம் குளோரைடையும் சேர்த்தும் பொட்டாசியம் நைத்திரேட்டை உற்பத்தி செய்யலாம். இம்முறையில் அமோனியா துணை விளைவாகக் கிடைக்காது.  
:NH<sub>4</sub>NO<sub>3</sub> (aq) + KCl (aq) → NH<sub>4</sub>Cl (aq) + KNO<sub>3</sub> (aq)  
நைத்திரிக் அமிலத்துடன் பொட்டாசியம் ஐதரொட்சைட்டைச் சேர்த்தும் பொட்டாசியம் நைத்திரேட்டைப் பெற முடியும். இது பெருமளவில் வெப்பத்தை வெளிவிடும் ஒரு வெப்பம் உமிழ் தாக்கம் ஆகும்.  
:KOH (aq) + HNO<sub>3</sub> → KNO<sub>3</sub> (aq) + H<sub>2</sub>O (l)
# பொட்டாசியம் நைத்திரேட்டு

## இயல்புகள்

அறை வெப்பநிலையில், பொட்டாசியம் நைத்திரேட்டு ஒரு நேர்ச்சாய்சதுரப் பளிங்கு அமைப்புக் கொண்டது. இது 129 °ச வெப்பநிலையில் முக்கோணப் பளிங்கு அமைப்பாக மாறுகிறது. 560 °ச வெப்பநிலைக்குச் சூடேற்றும்போது இது பொட்டாசியம் நைத்திரைட்டு, ஒட்சிசன் ஆகியவையாகப் பிரிவடைகிறது.  
:2 KNO<sub>3</sub> → 2 KNO<sub>2</sub> + O<sub>2</sub>  
பொட்டாசியம் நைத்திரேட்டு நீரில் ஓரளவுக்கே கரையும். வெப்பநிலை கூடும்போது கரைதிறனும் கூடும். இதன் நீர்க் கரைசல் ஏறத்தாழ நடுநிலையானது. வணிகத் தூளின் 10% கரைசல் 14 °ச வெப்பநிலையில் 6.2 pH அளவைக் காட்டுகிறது. இது பெரிய நீருறிஞ்சி அல்ல. 80% சாரீரப்பதனில், 50 நாட்களில் 0.03% நீரையே உறிஞ்சுகிறது. நச்சுத்தன்மை இல்லாத இச்சேர்வை அல்ககோலில் கரைவதில்லை. தாழ்த்திகளுடன் வெடிப்புடன் வினை புரிகிறது (தாக்கமுறுகிறது). ஆனால், இது தானாக வெடிக்கக்கூடியது அல்ல.
# பொட்டாசியம் நைத்திரேட்டு

## பயன்பாடு

பொட்டாசியம் நைத்திரேட்டு பெரும்பாலும் செயற்கை உரங்களில் பயன்படுகிறது. இது பயிர்களுக்குத் தேவையான பேரூட்டப் பொருள்களான நைதரசன், பொட்டாசியம் ஆகியவற்றை வழங்குகிறது. தனியாகப் பயன்படுத்தும்போது இது 13-0-44 NPK தரநிலை கொண்டது. வெடிமருந்திலும், மரக்கரி, கந்தகம் என்பவற்றுடன் மூன்றாவது சேர்பொருளாகப் பொட்டாசியம் நைத்திரேட்டு பயன்படுகிறது. இதில் இச்சேர்வை ஒரு ஒட்சியேற்றியாகத் தொழிற்படுகிறது.  
உணவுப்பாதுகாப்பு வழிமுறைகளிலும், மத்தியகாலத்தில் இருந்தே உப்பிட்ட இறைச்சிப் பொருட்களில் ஒரு சேர்பொருளாகப் பொட்டாசியம் நைத்திரேட்டுப் பயன்பட்டு வந்தது. எனினும் இதன் விளைவு மாறுபடுகின்ற தன்மை உள்ளதாகக் காணப்படுவதால் தற்காலத்தில் இதற்குப் பதிலாக வேறு நைத்திரேட்டு, நைத்திரைட்டுச் சேர்வைகள் பயன்படுகின்றன. எனினும் வெடியுப்பு இப்போதும் சில உணவுப்பாதுகாப்பு முறைகளில் பயன்பட்டு வருகிறது. தற்காலத்தில், சமையல் சார்ந்த பயன்பாடுகளில் வெடியுப்புக்குப் பதிலாக, சோடியம் நைத்திரேட்டும், சோடியம் நைத்திரைட்டும் பயன்படுகின்றன. இச்சேர்வைகள் நுண்ணுயிர்த் தொற்றுக்களைத் தடுப்பதில் கூடுதலான நம்பத்தகுந்த விளைவுகளைத் தரக்கூடியவை. இம்மூன்று சேர்வைகளுமே பதப்படுத்திய தொத்திறைச்சிக்கும் (sausage), உப்பிட்டுப் பதப்படுத்திய மாட்டிறைச்சிக்கும் அவற்றின் இளஞ்சிவப்பு நிறத்தைக் கொடுக்கின்றன.  
பொட்டாசியம் நைத்திரேட்டு ஒரு செயற்றிறன் மிக்க ஒட்சியேற்றி. இதில் பொட்டாசியம் இருப்பதனால் எரியும்போது இளம் ஊதாநிறச் சுவாலையைக் கொடுக்கிறது. இதனால், தொழிமுறைசாராத எவுகணை உந்திகளிலும், புகைக் குண்டுகள் போன்ற வாணவெடிகளிலும் இது பயன்படுகிறது. புகையிலை சீராக எரிவதற்காக வெண்சுருட்டுக்களிலும் இதைச் சேர்க்கின்றனர். விசிறல் வகைத் தீத்தடுப்புத் தொகுதிகளில் பொட்டாசியம் நைத்திரேட்டு முக்கியமான திண்மத் துகள் கூறுகளில் ஒன்றாக உள்ளது. இது எரிந்து, தீச்சுவாலையில் உள்ள முடிவுறா மூலக்கூறுகளுடன் சேரும்போது பொட்டாசியம் காபனேட்டை உருவாக்குகிறது.  
மர அடிக்கட்டைகளின் இயற்கைச் சிதைவை விரைவாக்குவதால், மர அடிக்கட்டை அகற்றிகளில் பொட்டாசியம் நைத்திரேட்டு ஒரு முக்கிய கூறாக உள்ளது. வழமையாக இது 98% வரை இருக்கும். உலோகங்களின் வெப்பப்பதனிடலிலும் கழுவுவதற்கான கரைப்பானாக இது பயன்படுகின்றது. இதன் ஒட்சியேற்றும் தன்மை, நீரில் கரையும் தன்மை, விலை குறைவாக இருத்தல் என்பவற்றால், இது ஒரு குறுகியகாலத் துருத் தணிப்பானாகப் பயன்படுத்த ஏற்ற பொருள் ஆகவும் உள்ளது.
# பொட்டாசியம் நைத்திரேட்டு

## மருந்தியல்

பற்கூச்சத்தைக் குறைப்பதற்கான சில பற்பசைகளில் பொட்டாசியம் நைத்திரேட்டு சேர்க்கப்படுகிறது. அண்மைக் காலங்களில் பொட்டாசியம் நைத்திரேட்டின் இந்தப் பயன்பாடு அதிகரித்துள்ளதுடன், பற்கூச்சத்துக்கு இது ஒரு பயனுள்ள சிகிச்சையாக அமையலாம் எனவும் சொல்லப்படுகிறது. பற்பசைகளில் காணப்படும் பொட்டாசியம் நைத்திரேட்டு, சில மூச்சுத்தடை நோயாளிகளில் நோயின் அறிகுறிகளைக் குறைப்பதாகவும் கருத்து உள்ளது. இது பல நூற்றாண்டுகளுக்கு முன்னரே மூச்சுத்தடை நோய்க்கும், கீல்வாதத்துக்கும் மருத்துவம் செய்வதில் பயன்பட்டுள்ளது.  
இது உயர் இரத்த அழுத்தத்தை எதிர்க்கக்கூடியது. இதனால், உயர் இரத்த அழுத்தத்தைக் குறைக்கும் மருந்துகளில் முன்னர் இது பயன்பட்டது. கிளிசரில் முந்நைத்திரேட்டு, அமைல் நைத்திரைட்டு போன்ற சில நைத்திரேட்டுக்களும், நைத்திரைட்டுக்களும் இப்போதும் இதயவலியைக் குறைப்பதற்கான மருந்துகளில் பயன்படுகின்றன.  
பொட்டாசியம் நைத்திரேட்டு ஆண்மைக் குறைவைத் தூண்டுவதாக முன்னர் கருதப்பட்டது. படைத்துறை நிலைகளில் பாலுணர்வைக் குறைப்பதற்காக உணவில் இது சேர்க்கப்படுவதாகவும் வதந்திகள் உலாவின. ஆனால், பொட்டாசியம் நைத்திரேட்டுக்கு இவ்வாறான இயல்புகள் இருப்பது குறித்து எவ்வித அறிவியல் சான்றுகளும் இல்லை.
# வார்ப்புரு:R22

<noinclude>  
The chemical-risk **Template:R22** generates the redirection title "R22: Harmful if swallowed" (as the link text for "R22"), which links to article "List of R-phrases" as the description page for all those R-codes. There are dozens of similar R-phrase templates.  
**Also see**: - template to link any *rcode*.  
</noinclude>
# சங்ககால விளையாட்டு

**சங்ககால விளையாட்டுகள்** பாடல்களின் சான்றுக் குறிப்புடன் தொகுக்கப்பட்டுப் பாகுபாட்டுடன் இங்கு விளக்கப்படுகின்றன.  
கெடவரல், பண்ணை ஆகிய இரண்டு சொற்களும் விளையாட்டை உணர்த்தும் என்று தொல்காப்பியர் குறிப்பிடுகிறார்.  
கூடி விளையாடும்போது இரண்டு குழுவாகப் பிரிவதற்காக இருவர் இருவராக இணைந்து புதுப்பெயர்களை வைத்துக்கொள்வர். ஒருவர் கல் என்றும், மற்றொருவர் மண் என்றும் பெயர் சூட்டிக்கொண்டால், ஓர் அணித்தலைவனிடம் சென்று, கல் வேண்டுமா, மண் வேண்டுமா என்று கேட்பர், அவர் மண் வேண்டும் என்று சொன்னால் மண் என்று பெயர் சூட்டிக்கொண்டவர் அந்தத் தலைவர் அணியில் சேர்ந்துகொள்வார். இந்த முறை தொல்காப்பியர் காலத்திலேயே இருந்துவந்தது.  
தெரு, மறைவிடம், மன்றம், செய்குன்று, இளமரக்கா என்னும் பூங்கா, பந்தல், பளிக்கறை, நீர்நிலை, நெடுமணல்-பரப்பு, காவற்காடு, கனிமலர்ச்சோலை, களம் முதலான பகுதிகளில் சங்ககால மக்கள் விளையாடியதாகச் சான்றுகள் தெரிவிக்கின்றன.
# சங்ககால விளையாட்டு

## விளையாட்டுக் கொள்கை

சிறுமியர் வெளியில் சென்று ஆயத்தாரோடு விளையாடுவது அறம். அஃது அவர்களது உடலுக்கும் உள்ளத்துக்கும் ஆக்கம் தரும் எனத் தொன்றுதொட்டுக் கூறிவந்துள்ளனர்.
# சங்ககால விளையாட்டு

## சிறுவர் விளையாட்டு

1. உடல்வித்தை – gymnastics
1. உழலை – peg and hole
1. எழில் – gody building
1. கவண் – sling
1. கவணை – tree-branch sling
1. சிறுபாடு – time-pass game
1. தெள்விளி - whistle-music
1. மரம் – ஏறல் – climb on tree and touch
1. முக்கால் சிறுதேர் – toy-cart
1. வட்டு – hard balls
1. வட்டு – ஈங்கைவட்டு – give and take marbles
1. வட்டு – ஈட்டுவட்டு – gathering marbles
1. வட்டு – உருட்டுவட்டு – rolling marbles
1. வட்டு – கைகரப்புவட்டு – steeling dies
1. வட்டு – கையாடுவட்டு – marble throwing
1. வட்டு – கோட்டுவட்டு – marble throwing in a spot
1. வட்டு – நெல்லிவட்டு – marble of emblic myrobalam
1. வட்டு – மணிவட்டு - குணில் – hockey stick
1. வில் – வலார் வில் – boy’s archery
# சங்ககால விளையாட்டு

## சிறுமியர் விளையாட்டு

1. எண்ணல் – counting game
1. கண்புதை – eye-binding game
1. கழங்கு – marbles rolling (maiden game)
1. களவு – black-marbles
1. காய்மறை – nut hiding in sand notch
1. சிற்றில் – parent-like play
1. தெற்றி – marble-scattering
1. பந்து – juggling balls
1. பாவை – sand or flower toy
1. பூ – flower gathering
1. பொய்தல் – hide and seek
1. மரம் – வளர்த்தல் – plantation games
1. வட்டு – மழைத்துளி-வட்டு
# சங்ககால விளையாட்டு

## மகளிர் விளையாட்டு

1. வண்டல் – round-run with clubbing hands to others
1. வண்டல் – வண்டற்பாவை - round-run with clubbing hands to others placing a clay-made toy in the middle
# சங்ககால விளையாட்டு

## காளையர் விளையாட்டு

1. ஏறுகோள் – bull-fight
1. குத்துச்சண்டை – boxing
1. மற்போர் – wrestling
1. வட்டுநா – golf
1. வில் – வல்வில் வேட்டம் archery
# சங்ககால விளையாட்டு

## முதியோர் விளையாட்டு

1. கட்டு – marbles rolling (witch game)
1. கவறு – odd or even game
1. கன்னம் தூக்கல் – rope-swing
1. சூது – marble-gambling
1. வட்டு – சூதுவட்டு – gambling dies
1. வல்லு – வல்லநாய் – dog-coins move to bind the tiger-coin
1. வல்லு (சூது) – dice-gambling
# சங்ககால விளையாட்டு

## காதலர் விளையாட்டு

1. அக்குளுத்தல் – arm-pit game
1. அன்புப்போர் – love punch
1. கையெறி – love-punch
1. தழை – leaves weaving
# சங்ககால விளையாட்டு

## நீர் விளையாட்டு

1. ஓரை – sea or shore touch-game
1. களிநீர் விளையாட்டு – river-bath festive
1. தைந்நீராடல் – bathing-festive in January
1. நீச்சல் நடனம் – synchronized swimming
1. நீச்சல் பந்து – water-polo
1. படகு – பின்படகு – rowing
1. படகு – முன்படகு – canoeing
1. படகு – வளிப்படகு – wind-surfing
1. பண்ணை – woman-diving
1. பாய்ச்சல் – man-diving
1. புனலாடல் – swimming in falls-pit
1. மிதவை – boating
1. மூழ்கல் – plunging game
# சங்ககால விளையாட்டு

## மொழி விளையாட்டு

1. செதுமொழி – word purifying
1. புதுமொழி – word building
1. மதிமொழி – word recalling
1. முதுமொழி – proverb collection
# சங்ககால விளையாட்டு

## கூத்து

1. குரவை – hand-binding dance
1. தழூஉ – waist-binding dance
1. துணங்கை – arm-binding dance
1. புதைமுகம் – face-mask
1. போறல் – imitating-games
1. வேடம் – fancy-dress
# சங்ககால விளையாட்டு

## திளைப்பு விளையாட்டு

1. ஊசல் - swing
1. ஊதல் – whistling
1. ஓட்டம் – running race
1. குளிர் – rolling instrument playing
1. தட்டை - flopping instrument playing
1. தழல் – fire roll
1. தெள்விளி – tongue whistle
1. தொழிற்பாடல் – toil song
1. பறை – drum play
1. யானையேற்றம் – elephant-riding
1. வட்டு – நீர்வட்டு – water-ball
# சங்ககால விளையாட்டு

## காட்சி விளையாட்டு

1. அலவன் ஆட்டல் – play with crabs
1. குறும்பூழ்ச்சண்டை watch the Indian-kiwi-bird fight
1. கோழிச்சண்டை – watch the cock-fight
1. தகர்ச்சண்டை watch the sheep-fight
1. யானைப்போர் – watch the elephant-fight
# சங்ககால விளையாட்டு

## இதனையும் காண்க

- விளையாட்டு - அண்மைய காலம்
# தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம்

தமிழ்நாடு அரசின் தமிழ் வளர்ச்சித் துறையின் கீழ் இயங்கும் தமிழ் வளர்ச்சி இயக்ககம் 1972 முதல் ஆண்டுதோறும் சிறந்த நூல்களைத் தேர்வு செய்து பணம் மற்றும் சான்றிதழ் வழங்கும் திட்டம் ஒன்றைச் செயல்படுத்தி வருகின்றது. இதன்படி சிறந்த நூலை எழுதிய நூலாசிரியர்களுக்கும், நூலைப் பதிப்பித்த பதிப்பகத்தினருக்கும் பரிசுத் தொகையும் சான்றிதழ்களும் அளிக்கப்படுகின்றன.
# தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம்

## வரலாறு

தமிழ் மொழியிலான சிறந்த நூல்கள் வெளிவருவதை ஊக்கப்படுத்தும் விதமாகச் சிறந்த தமிழ் நூல்களுக்குப் பரிசு வழங்கும் திட்டம் 1947 ஆம் ஆண்டில் தொடங்கியது. தொடக்கத்தில் தமிழ் வளர்ச்சிக் கழகம் மூலம் இப்பரிசுகள் வழங்கப்பட்டு வந்தன. 1960 ஆம் ஆண்டில் தமிழ் வளர்ச்சிக் கழகம் இத்திட்டத்தை தமிழ் ஆராய்ச்சி மன்றம் ஏற்றுக் கொள்ள வேண்டுமென்றும், விதிமுறைகளைத் திருத்தம் செய்ய வேண்டும் என்றும் பரிந்துரைத்தது. பின்னர் தமிழ்நாடு அரசின் அரசாணை நிலை எண் 842 கல்வி (தமிழ் வளர்ச்சிப் பிரிவு 2) நாள்: 31-5-1971 ல் விதிமுறைகள் மாற்றம் செய்யப்பட்டன. இவ்வாணையின்படி தமிழ் நூல்களுக்குப் பரிசு வழங்கும் திட்டத்தின் கீழ் பெறப்பட்ட நூல்கள் 20 தலைப்புகளில் வகைப்படுத்தப்பட்டது. பின்னர், அரசாணை நிலை எண் 49, தமிழ் வளர்ச்சி, பண்பாட்டு மற்றும் அறநிலையத்துறை நாள்:27-02-1995ன் படி 20 தலைப்புகள் 23 தலைப்புகளாக மாற்றம் செய்யப்பட்டன. அதன் பின்னர், அரசாணை நிலை எண் 157, தமிழ் வளர்ச்சி, பண்பாட்டு மற்றும் அறநிலையத்துறை நாள்:20-07-2001 ன் படி 23 தலைப்புகள் 30 தலைப்புகளாக மாற்றி அமைக்கப்பட்டன. அதன் பின்னர், அரசாணை நிலை எண் 75, தமிழ் வளர்ச்சி, பண்பாட்டு மற்றும் அறநிலையத்துறை நாள்:16-03-2004 ன் படி விளையாட்டு எனும் புதிய தலைப்பு சேர்க்கப்பட்டு மொத்தம் 31 தலைப்புகளாக்கப்பட்டன. தற்போது தமிழர் வாழ்வியல், மகளிர் இலக்கியம் எனும் இரு தலைப்புகள் சேர்க்கப்பட்டு 33 தலைப்புகளாக மாற்றப்பட்டுள்ளது.
# தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம்

## வகைப்பாடுகள்

கீழ்காணும் 33 வகைப்பாடுகளிலான தலைப்புகளில் கீழ் பரிசுகள் அளிக்கப்படுகின்றன.  
1. மரபுக்கவிதை
1. புதுக்கவிதை
1. புதினம்
1. சிறுகதை
1. நாடகம் (உரைநடை, கவிதை)
1. சிறுவர் இலக்கியம்
1. திறனாய்வு
1. மொழி வரலாறு, மொழியியல், மொழி வளர்ச்சி, இலக்கணம்
1. பிறமொழிகளிலிருந்து தமிழாக்கம் செய்யப்படும் நூல்கள்
1. நுண்கலைகள் (இசை, ஓவியம், நடனம், சிற்பம்)
1. அகராதி, கலைக்களஞ்சியம், கலைச் சொல்லாக்கம், ஆட்சித்தமிழ்
1. பயண இலக்கியம்
1. வாழ்க்கை வரலாறு, தன் வரலாறு
1. நாட்டு வரலாறு, கல்வெட்டு, தொல்லியல், கடலியலும் வணிக அகழாய்வுகளும்
1. கணிதவியல், வானியல், இயற்பியல், வேதியியல்
1. பொறியியல், தொழில்நுட்பவியல்
1. மானிடவியல், சமூகவியல், புவியியல், நிலவியல்
1. சட்டவியல், அரசியல்
1. பொருளியல், வணிகவியல், மேலாண்மையியல்
1. மருந்தியல், உடலியல், நலவியல்
1. தமிழ் மருத்துவ நூல்கள் (சித்தம், ஆயுர்வேதம்)
1. சமயம், ஆன்மிகம், அளவையியல்
1. கல்வியியல், உளவியல்
1. வேளாண்மையியல், கால்நடையியல்
1. சுற்றுப்புறவியல்
1. கணினியியல்
1. நாட்டுப்புறவியல்
1. வெளிநாட்டுத் தமிழ் இலக்கியம்
1. இதழியல், தகவல் தொடர்பு
1. விளையாட்டு
1. பிற சிறப்பு வெளியீடுகள்
1. தமிழர் வாழ்வியல்
1. மகளிர் இலக்கியம்
# தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம்

## பரிசுத் தொகை

பரிசுக்காகத் தேர்வு செய்யப்பட்ட சிறந்த நூல்களின் நூலாசிரியர்களுக்கு 1972-ல் 2000/- பரிசுத் தொகை அளிக்கப்பட்டது. பின்னர் 1991-ல் நூலாசிரியர்களுக்கான தொகை 5,000/- ஆகவும், 1998-ல் 10,000/- ஆகவும், 2008 ஆம் ஆண்டில் நூலாசிரியருக்கு 20,000 மற்றும் சான்றிதழ், நூலை வெளியிட்ட பதிப்பகத்திற்கு 5,000 பரிசுத் தொகையாக வழங்கப்பட்டு வந்தது.. பின்பு, 2011 ஆம் ஆண்டில் ஜனவரி மாதம் நடைபெற்ற 2009 ஆம் ஆண்டிற்கான சிறந்த நூல்கள் பரிசளிப்பு விழாவில் அப்போதைய முதல்வர் மு. கருணாநிதி இத்தொகையை நூலாசிரியர்களுக்கு 30,000/- என்றும், பதிப்பகத்தினருக்கு 10, 000/- என்றும் உயர்த்தி அறிவித்தார்.
# தமிழ் வளர்ச்சிக்கான சிறந்த நூல்களுக்கான பரிசுகள் வழங்கும் திட்டம்

## பரிசளிப்பு விழா

பரிசுக்காகத் தேர்வு செய்யப்பட்ட சிறந்த நூலாசிரியர்கள் மற்றும் பதிப்பகத்தினருக்கு பரிசுகள் வழங்கும் விழா ஒவ்வொரு ஆண்டும் ஜனவரி மாதம், திருவள்ளுவர் தினத்தன்று சென்னையில் நடத்தப் பெறுகிறது. இவ்விழா சில ஆண்டுகள் நடைபெறாமல் இருந்த நிலையில் அடுத்த ஆண்டுகளில் சேர்த்து நடத்தப் பெற்றிருக்கின்றன. 2012 ஆம் ஆண்டு இந்தப் பரிசளிப்பு விழா சித்திரை மாதம் முதலாம் தேதியில் நடத்தப் பெற்றது.
# பட்டுத்துறை

**பட்டுத்துறை** (*Pattuthurai*) என்பது தமிழ்நாட்டில் உள்ள ஒரு கிராமம் ஆகும். இது 1956-ல் தோன்றியது. இது சேலம் மாவட்டத்தில், தலைவாசல் வட்டத்தில் உள்ளது. தலைவாசலில் இருந்து 2 (௨) கி.மீ. தொலைவில் உள்ளது.
# பட்டுத்துறை

## தொழில்

இங்குள்ள மக்கள் அதிக அளவில் விவசாயத் தொழிலையே செய்து வருகின்றனர். இந்த ஊரிலிருந்து சிலர் துபாய், சவுதி அரேபியா, மலேசியா, சிங்கப்பூர் போன்ற வெளிநாடுகளுக்குத் தொழில் நிமித்தமாகச் சென்றுள்ளனர். சிலர் இயந்திர கலப்பை, சுமை ஏற்றும் வண்டி, நெல் அறுவை இயந்திரம், சோளம் அரைக்கும் இயந்திரம் ஆகியவற்றை சொந்தமாகக் கொண்டு தொழில் செய்து வருகின்றனர்.
# பட்டுத்துறை

## கோழிப்பண்ணை

சிவசங்கராபுரம் என்பது இந்த ஊரின் ஒரு பகுதியாகும். இங்கு கோழிப்பண்ணைகள் நிறைய உள்ளன. சேலம் மாவட்டத்தில் அதிக அளவு கோழிப்பண்ணை உள்ள பகுதிகளில் இந்தப் பகுதியும் ஒன்று. இந்தப் பகுதியில் உற்பத்தி செய்யப்படும் முட்டை தமிழகத்தின் பல பகுதிகளுக்கு விற்பனைக்கு அனுப்பி வைக்கப்படுகிறது.
# பட்டுத்துறை

## கோவில்கள்

1. மாரியம்மன் கோவில்
1. வினாயகர் கோவில்
1. பெருமாள் கோவில்
1. புதுப்பட்டி மாரியம்மன் கோவில்
1. சப்பானி கோவில்
1. செல்லியம்மன் கோவில்
1. கருப்பையா கோயில்
மற்றும் சில கோவில்கள் உள்ளன.
# பட்டுத்துறை

## பேருந்துகளும் வழித்தடங்களும்

1. 12-ம் எண் பேருந்து (ஆத்தூர் - ஊனத்தூர்)
1. 34-ம் எண் பேருந்து (ஆத்தூர் - பொன்னொளிநகர்)
1. 17-ம் எண் பேருந்து (ஆத்தூர் - தலைவாசல் (மணிவிழுந்தான் வழியாக)
1. இரவிக்குமார் தனியார் பேருந்து (ஆத்தூர் - ஊனத்தூர்)
# பட்டுத்துறை

## தொடர்வண்டி சேவைகள்

பட்டுத்துறை வாசிகள் அருகில் 1 கி.மீ. க்கும் குறைவான தூரத்திலுள்ள தலைவாசல் தொடர்வண்டி நிலையத்தை தொடர்வண்டி உபயோகத்திற்கு உபயோகப்படுத்துகிறனர். மின்சார தொடர்வண்டி வழித்தடமாக இவைகள் மேம்படுத்தப்பட்டுள்ளன.  
தொடர்வண்டிகள் இங்கிருந்து:
1. விருத்தாசலம்-சேலம் சாதாரண வண்டி
1. சென்னை-சேலம் எக்ஸ்பிரஸ்
(இது இங்கு நிற்கும் வசதி இன்னும் இல்லை. அருகிலுள்ள சின்னசேலம், ஆத்தூர் ஆகிய இடங்களில் இருந்து பயன்படுத்தலாம்).
இவ்வூர் தண்டவாளம் வழியாக நிறைய சரக்கு வண்டிகள் செல்கின்றன.
# பட்டுத்துறை

## தொழில் கட்டிடங்கள்

1. மளிகை கடைகள் - 7
1. இரும்பு பட்டறைகள் - 1
1. சைக்கிள் கடை - 1
# பட்டுத்துறை

## அரசு கட்டிடங்கள்

1. கிராம நிர்வாக அலுவலர் அலுவகம்
1. கூட்டுறவு பால் விற்பனைக் கடை
1. நியாய விலைக் கடை
1. அஞ்சல் நிலையம்
1. நூலகம்
1. பள்ளிக்கூடம்
# பட்டுத்துறை

## கல்வி நிலை

இங்கு ஒரு அரசு நடுநிலைப்பள்ளி உள்ளது. ஏழை குழந்தைகள் எட்டாம் வகுப்பு வரை இங்கும் மேல்நிலை படிப்புகளை அருகிலுள்ள தலைவாசல் மற்றும் தேவியாக்குறிச்சி அரசு பள்ளிகளில் படிக்கின்றனர். சிறிது பண வசதி படைத்தவர்களின் குழந்தைகள் அருகில் தேவியாக்குறிச்சியிலுள்ள தாகூர், மாருதி, பாவேந்தர் ஆகிய தனியார் பள்ளிகளிலும், நத்தக்கரையிலுள்ள லிட்டில் ஃபிளவர், முத்தமிழ் ஆகிய தனியார் பள்ளிகளிலும் படிக்கின்றனர். இளைஞர்கள் திருச்சி ஈ.வே.ரா, வடசென்னிமலை அறிஞர் அண்ணா கல்லூரியிலும் கல்லூரி படிப்பை பெரும்பாலும் தொடர்கின்றனர். மேலும் சிலர் தமிழகம் முழுவதிலும் பல இடங்களில் தொடர்கின்றனர். 40-50 % மக்கள் கல்வி அறிவு மிகுந்தவர்கள் இவ்வூர் மக்கள். இங்கிருக்கும் நூலகத்தால் மக்கள் பயனடைகின்றனர்
# பட்டுத்துறை

## இயற்கை மூலங்கள்

இங்கு ஏறத்தாழ நூறு தெரு மின்விளக்குகள் உள்ளன. மூன்று ஆழ்துளை கிணறுகள் உள்ளன. இரு கை பம்புகள் உள்ளன. இவை அரசாங்கத்தால் அமைக்கப்பட்டவை. மக்கள் சொந்தமாக அவரவர்களுக்கு உரிய இடங்களில் வயல் நீர் பாசனத்திற்காக கிணறு வெட்டி உள்ளனர். அருகிலுள்ள வசிஷ்ட நதியின் நீர்மட்டத்திற்கு ஏற்றவாறு கிணறுகளின் நீர்மட்டம் இருக்கும். இங்கு இரு ஓடைகள் பாய்கின்றன.
# பட்டுத்துறை

## பயிர்கள்

பெரும்பாலும் சோளம், நெல் ஆகியன பயிரிடப்படுகிறது. மஞ்சள், கரும்பு, மாட்டுத்தீவன தட்டைகள் ஆகியவைகளும் பயிரிடப்படுகின்றன. மேலும் தலைவாசலில் தினசரி காய்கறி சந்தை (காய்கறி மார்கெட் ) இருப்பதாலும் விவசாயிகள் கத்தரி, வெண்டை, தக்காளி, மிளகாய், வெங்காயம், முள்ளங்கி, முட்டைகோஸ், காளிபிளவர், அவரை, கறிவேப்பிலை, பாகற்காய், சுரை, புடலங்காய் போன்றவை விவசாயம் செய்கிறார்கள். இந்த காய்கறிகள் கள்ளகுறிச்சி , பன்ருட்டி, கடலூர், விருத்தாசலம், பெறம்பலூர், சங்கராபுரம் , கச்சிராயபாளையம், திட்டகுடி, பெரம்பலூர், காட்டுகோட்டை, போன்ற. வட்டார வியாபாரிகள் மொத்தமாக காய்கரிகளை கொள்முதல் செய்கிறார்கள். நவீனமாகிவிட்ட காலத்திலும் மக்கள் கிடைக்கும் பொழுதெல்லாம் இயற்கை உரங்களை பயன்படுத்துகிறார்கள் என்பது குறிப்பிடத்தக்கது.
# மிகையெண் (கணிதம்)

எண்ணியல் கோட்பாட்டில் **மிகையெண்** (*Abundant Number*) என்பது ஓர் எண்ணினுடைய அனைத்து வகுத்திகளையும் கூட்டும் போது வரும் தொகை அந்த எண்ணை விட அதிகமாக இருப்பின் அதுவே அபுடன்ட் எண் எனப்படும். முழு எண் 12 என்பது முதல் அபுடன்ட் எண்(abundant number) அல்லது ஏராளமான எண்(excessive number) ஆகும்.12 ன்வகுத்திகள் 1, 2, 3, 4 மற்றும் 6 ஆகும். இத்னுடைய கூட்டுத் தொகை தொகை 16. இது 12 விட 4 அதிகம். ஆகவே தான் இதை அபுடன்ட் எண் என்று கூறுகிறோம்  
கணிதத்தில் * n* என்ற ஒவ்வொரு நேர்ம முழு எண்ணுக்கும், அதன் காரணிகளின் (1 உட்பட) கூட்டுத்தொகை σ(n) என்று குறிக்கப்படும். அக்காரணிகளில் n ம் ஒன்றாகும். n ஐ நீக்கிவிட்டு மீதமுள்ள எல்லா காரணிகளையும் கூட்டி வரும் தொகை s(n) என்று குறிக்கப்படும். இப்பொழுது மூன்றுவித சூழ்நிலைகள் உருவாகக்கூடும்.  
1. σ(n) > 2n ; இதுவே s(n) > n என்பதற்குச் சமம்.  
2. σ(n) = 2n ; இதுவே s(n) = n என்பதற்குச் சமம்.  
3. σ(n) < 2n ; இதுவே s(n) < n என்பதற்குச் சமம்.  
முதல் சூழ்நிலையில் n ஒரு **மிகையெண்** என்றும் இரண்டாவது சூழ்நிலையில் n ஒரு 'நிறைவெண்' (Perfect Number)அல்லது 'செவ்விய எண்' என்றும், மூன்றாவது சூழ்நிலையில் n ஒரு 'குறைவெண்' (Deficient number) என்றும் பெயர் பெறும். இக்கட்டுரை மிகையெண் பற்றியது.
# மிகையெண் (கணிதம்)

## எடுத்துக்காட்டுகள்

:: 12, 18, 20, 24, 30, 36, 40, 42, 48, 54, 56, 60, 66, 70, 72, 78, 80, 84, 88, 90, 96, 100, .....  
: s(12) = 2+3+4+6 = 15 ஆக, 12 ஒரு மிகையெண்.  
: s(72) = 2+4+6+8+9+12+18+24+36 = 119. ஆக, 72 ஒரு மிகையெண்.
# மிகையெண் (கணிதம்)

## சிற்சில கண்ணோட்டங்கள்

- மிகச்சிறிய ஒற்றைப்படை மிகையெண் 945.
- ஒற்றைப்படையோ இரட்டைப்படையோ, மிகையெண்களுக்கு முடிவே இல்லை.
- ஒரு நிறைவெண்ணின் மடங்குகள் எல்லாம் மிகையெண்களே .
- 20161 க்கு அதிகமாயுள்ள எந்த முழு எண்ணையும் இரு மிகையெண்களின் கூட்டுத்தொகையாக எழுதலாம்.
# மிகையெண் (கணிதம்)

## தொடர்புடைய கருத்துருக்கள்

ஓர் எண்ணின் தகுவகுஎண்களின் கூட்டுத்தொகையானது அந்த எண்ணுக்குச் சமமாக இருந்தால் அந்த எண் ஒரு செவ்விய எண் (எ.கா: 6, 28); ஓர் எண்ணின் தகுவகுஎண்களின் கூட்டுத்தொகையானது அந்த எண்ணைவிடச் சிறியதாக இருந்தால் அந்த எண் குறைவெண். முதன்முதலில் கணிதவியலாளர் நிக்கோமக்கசு, குறைவெண்கள், செவ்விய எண்கள், மிகையெண்கள் ஆகியவற்றை வகைப்படுத்தி வெளியிட்டார் (*Introductio Arithmetica* , circa 100 AD).  
- *n* இன் *மிகைமைச் சுட்டெண்* = *σ*(*n*)/*n*.
: *n*<sub>1</sub>, *n*<sub>2</sub>, ... என்ற வெவ்வேறான எண்களின் (இவை மிகையெண்களாகவோ அல்லது இல்லாமலும் இருக்கலாம்) மிகைமைச் சுட்டெண்கள் சமமாக இருந்தால் அவை நட்பார்ந்த எண்கள் எனப்படும்.  
- *σ*(*n*) > *kn* எனக்கொண்ட மிகக்குறைந்த எண்களின் தொடர்வரிசை (*a*<sub>*k*</sub>) ஆனது மிக வேகமாக அதிகரிக்கும். இதில் *a*<sub>2</sub> = 12 என்பது முதல் மிகையெண்ணாகும்.  
- 3 ஐ விடப்பெரிய மிகைமைச் சுட்டெண்ணுடைய மிகச்சிறிய ஒற்றை முழுவெண் 1018976683725 = 3<sup>3</sup> × 5<sup>2</sup> × 7<sup>2</sup> × 11 × 13 × 17 × 19 × 23 × 29.  
- **p** = (*p*<sub>1</sub>, ..., *p<sub>n</sub>*) என்பது ஒரு பகா எண்களடங்கிய பட்டியல் எனில், **p** இலுள்ள பகா எண்காரணிகளை மட்டுமே கொண்டமைகின்ற ஒரு முழுவெண், மிகையெண்ணாக இருந்தால் **p** உம் மிகையானது எனப்படும். இக்கூற்றுக்குத் தேவையானதும் போதுமானதுமான நிபந்தனை:
: *p<sub>i</sub>*/(*p<sub>i</sub>* − 1) > 2.
# கொட்டொனௌ

**கொட்டொனௌ** (en: Cotonou), பெனின் நாட்டின் பொருளாதாரத் தலைநகரமும் பெரிய நகரமுமாகும். 2006 இல் இந்ந்கரத்தின் அதிகாரபூர்வ மக்கட்தொகை 761,137 ஆக இருந்த போதிலும் சில மதிப்பீடுகளின் படி இது 1.2 மில்லியன் வரையானதாகும் என கருதப்படுகின்றது. 1970 இல் மக்கட்தொகை 70,000 மட்டுமே. எனினும் இந்நகரப் பிரதேசம், குறிப்பாக மேற்காக, துரித வளர்ச்சியடைந்து வருகின்றது. நாட்டின் தென்கிழக்குப் பகுதியில் அட்லாண்டிக் பெருங்கடலிற்கும் நொகோவே ஏரிக்கும் இடையில் இந்நகரம் அமைந்துள்ளது.
# மினெர்வா மேல் புனித மரியா கோவில்

**மினெர்வா மேல் புனித மரியா கோவில்** (*Basilica of Saint Mary Above Minerva*) என்பது உரோமை நகரில் அமைந்துள்ள கத்தோலிக்க வழிபாட்டு இடங்களுள் முக்கியமான ஒன்று ஆகும். இது புனித சாமிநாதர் சபையினரின் முதன்மைக் கோவில்களுள் ஒன்றாகவும் கருதப்படுகிறது. இலத்தீன் மொழியில் இக்கோவில் *Basilica Sanctae Mariae supra Minervam* என்றும் இத்தாலிய மொழியில் *Basilica di Santa Maria sopra Minerva* என்றும் அழைக்கப்படுகிறது. இது *இளம் பெருங்கோவில்* (minor basilica) என்னும் நிலையைச் சார்ந்ததாகும். பண்டைய உரோமை நகரில் மார்சிய நிலத்தில் அமைந்த மினெர்வா கோவிலின் மீது இக்கோவில் எழுந்ததால் இப்பெயர் உண்டாயிற்று.  
இக்கோவிலின் சிறப்புக்குக் கீழ்வருவனவும் காரணங்களாகும்:
- இக்கோவிலில் சீயெனா நகர் புனித காதரின் என்பவரின் கல்லறை உள்ளது.
- புகழ்பெற்ற சாமிநாதர் சபைத் துறவியும் ஓவியருமான ஃப்ரா அஞ்சேலிக்கோ (முத்திப்பேறுபெற்ற ஃபியேசொலே நகர் யோவான்) என்பவரின் கல்லறையும் இக்கோவிலில் உள்ளது.
- பூமிதான் சூரியனைச் சுற்றுகிறது என்று நவீன வானியலின் தந்தை எனப் போற்றப்பெறும் கலிலேயோ கலிலேயி கூறியது தவறான கொள்கையாகும் என்று அவர்மீது குற்றம் சாட்டப்பட்ட இடம் இக்கோவிலை அடுத்துள்ள துறவியர் இல்லம் ஆகும். பின்னர் கலிலேயோ 1633ஆம் ஆண்டு நவம்பர் 22ஆம் நாள் தாம் கற்பித்தது தவறு என்று கூறி, தம் கொள்கையைப் பின்வாங்கிக் கொண்டது இக்கோவிலில்தான்.  
இக்கோவில் எழுகின்ற இடத்தில் பண்டைக்காலத்தில் ஐஸிஸ் என்னும் எகிப்திய தெய்வத்துக்கு ஒரு கோவில் இருந்தது. அக்கோவில் கிரேக்க-உரோமை தெய்வமாகிய மினெர்வாவுக்கு அர்ப்பணிக்கப்பட்டதாகத் தவறாகக் கருதப்பட்டது. அக்கோவில் இருந்த இடத்திலேயே, மரியாவுக்குக் கோவில் எழுப்பப்பட்டதால் *மினெர்வா மேல் புனித மரியா கோவில்* என்னும் பெயர் தோன்றிற்று. இக்கோவிலின் முகப்பு பார்வைக்கு எளிமையாக இருந்தாலும், கோவிலின் உட்பகுதியில் விலைமதிப்பற்ற கலைச் செல்வங்கள் உள்ளன. சிவப்பு, நீலம் ஆகிய வண்ணங்களைப் பின்னணியாகக் கொண்ட உட்கூரையில், விண்மீன் குறிகள் பதித்த சித்திரங்கள் உள்ளன. கோத்திக் கலைப் பாணி 19ஆம் நூற்றாண்டில் இக்கோவிலில் புகுத்தப்பட்டது. உரோமை நகரில் கோத்திக் கலைப்பாணியில் அமைந்த ஒரே கோவில் இதுவே என்பதும் சிறப்பு.
# மினெர்வா மேல் புனித மரியா கோவில்

## கோவிலின் வரலாறு

இன்று மினெர்வா மேல் புனித மரியா கோவில் எழுகின்ற இடத்தைச் சூழ்ந்த பகுதியும், கோவிலை அடுத்த துறவியர் இல்லப் பகுதியும் முற்காலத்தில் உரோமை கலாச்சாரத்தைச் சார்ந்த மூன்று கோவில்களை உள்ளடக்கியிருந்தன. அக்கோவில்கள்:
- கி.மு. 50ஆம் ஆண்டளவில் க்னேயுஸ் பொம்பேயி என்பவர் மினெர்வா தெய்வத்திற்குக் கட்டிய கோவில் ("மினெர்வியும்");
- எகிப்திய தெய்வமாகிய ஐஸிஸ் என்னும் கடவுளுக்கு அர்ப்பணிக்கப்பட்ட கோவில் ("ஐசேயும்");
- சேரப்பிஸ் என்னும் தெய்வத்திற்குக் கட்டப்பட்ட கோவில் ("சேரப்பேயும்").  
இம்மூன்று பண்டைய உரோமை சமயக் கோவில்களுள் "ஐசேயும்" என்னும் கோவில் பற்றி அதிகம் அறிய முடிகிறது. "மினெர்வியும்" பற்றி அதிகச் செய்திகள் இல்லை. ஆனால், மினெர்வாவுக்கு அர்ப்பணிக்கப்பட்ட ஒரு சிறு கோவில் இன்றைய மரியா கோவிலிலிருந்து சற்று தொலைவில் இருந்ததற்கான அகழ்வாய்வுத் தடயங்கள் கிடைத்துள்ளன.  
கி.பி. 1665இல் மரியா கோவிலுக்கு அருகிலுள்ள சாமிநாதர் சபைத் துறவியர் இல்லத் தோட்டத்தில் ஓர் எகிப்திய ஊசித்தூண் (obelisk) அகழ்ந்தெடுக்கப்பட்டது. பின்னர் மரியா கோவிலருகே மேலும் பல எகிப்திய ஊசித்தூண்கள் வெவ்வேறு காலங்களில் கண்டெடுக்கப்பட்டன. இவை கி.பி. முதல் நூற்றாண்டில் எகிப்திலிருந்து கொண்டுவரப்பட்டு, இரண்டு இரண்டாக ஐஸிஸ் கோவில் நுழைவாயிலில் நாட்டப்பட்டிருக்கலாம் என்று அறிஞர் கருதுகின்றனர்.
# மினெர்வா மேல் புனித மரியா கோவில்

## மரியா கோவிலின் உள்பகுதி

மரியா கோவிலின் உள்ளே, அடிமட்டத்திற்குக் கீழ் பண்டைய உரோமைக் கலாச்சாரத் தடயங்கள் உள்ளன. உரோமை சமயக் கோவில்கள் அழிந்து கிடந்த நிலை திருத்தந்தை சக்கரியா காலம் வரை (741-752) நீடித்தது. அவர் காலத்தில் இப்பகுதி கிறித்தவ மயமாக்கப்பட்டது. கீழைச் சபைத் துறவியரிடம் இப்பகுதி ஒப்படைக்கப்பட்டது. அத்திருத்தந்தை காலத்தில் எழுந்த கட்டடம் இன்று இல்லை.  
திருத்தந்தை நான்காம் அலக்சாண்டர் மரியா கோவில் பகுதியில் ஒரு துறவற இல்லத்தை 1255இல் நிறுவினார். கிறித்தவ சமயத்தைத் தழுவிய பெண்களுக்கென அவ்வில்லம் அமைந்தது. பின்னர் அத்துறவியர் சான் பங்கிராசியோ என்னும் பகுதிக்கு மாற்றப்பட்டனர். 1275இல் சாமிநாதர் சபைத் துறவியர் கோவிலையும் துறவற இல்லத்தையும் நிர்வகிக்கும் பொறுப்பை ஏற்றனர். இத்துறவியர் இக்கோவிலையும் துறவற இல்லத்தையும் தம் தலைமையிடமாக்கினர். பிற்காலத்தில் அவர்களின் தலைமையிடம் சாந்தா சபீனா என்னும் இடத்திற்கு மாறியது. மரியா கோவிலும் துறவற இல்லமும் இன்று சாமிநாதர் சபையினரின் பொறுப்பிலேயே உள்ளன.  
இன்று கோத்திக் கலைப் பாணியில் அமைந்துள்ள இந்த மரியா கோவில் கட்டடம் 1280இல் வடிவமைக்கப்பட்டது. திருத்தந்தை மூன்றாம் நிக்கோலாஸ் என்பவரின் ஆட்சிக் காலத்தில் எழுந்த இந்த கோத்திக் கட்டடம் சாமிநாதர் சபைத் துறவியரால் கட்டப்பட்டது. அச்சபையைச் சார்ந்த ஃப்ரா சிஸ்தோ ஃபியரென்டீனோ, ஃப்ரா ரிஸ்தோரோ தா காம்பி என்னும் திறமைவாய்ந்த இரு துறவியர் இக்கோவில் கட்டட வரைவை உருவாக்கியதாகத் தெரிகிறது. புளோரன்சு நகரில் சாமிநாதர் சபைப் பொறுப்பில் "புனித மரியா புதிய கோவில்" என்று சீரமைக்கப்பட்ட கோவிலின் அமைப்பை மாதிரியாகக் கொண்டு இத்துறவியர் "மினெர்வா மேல் மரியா கோவிலின்" வரைவை எழுதினர். உரோமையில் கட்டப்பட்ட முதல் கோத்திக் பாணிக் கோவில் என்னும் சிறப்பு இக்கோவிலுக்கு உண்டு.  
எட்டாம் போனிஃபாஸ் அளித்த உதவியோடு கோவில் கட்டட வேலை தொடர்ந்து, 1370இல் நிறைவுற்றது.  
பின்னர் இக்கோவில் கார்லோ மதேர்னா என்னும் கட்டடக் கலைஞரால் புதுப்பிக்கப்பட்டது; பரோக்கு கலைப் பாணியில் கோவில் முகப்புப் பகுதி மாற்றம் பெற்றது. இன்றைய "புது-நடுக்காலக் கலைப் பாணி" (neo-medieval style) 19ஆம் நூற்றாண்டில் புகுத்தப்பட்டது. கோவிலின் நுழைவாயில் கம்பிக் கதவுகள் 15ஆம் நூற்றாண்டைச் சார்ந்தவை.  
இக்கோவிலின் திருவுடைக் காப்பகப் பேரறையில் திருத்தந்தைத் தேர்தல்கள் இருமுறை நிகழ்ந்தன. 1431இல் நான்காம் யூஜின், 1447இல் ஐந்தாம் நிக்கோலாஸ் அங்குதான் திருத்தந்தையாகத் தேர்ந்தெடுக்கப்பட்டனர்.  
1556இல் இக்கோவில் "இளம் பெருங்கோவில்" (minor basilica) நிலைக்கு உயர்த்தப்பட்டது.
# மினெர்வா மேல் புனித மரியா கோவில்

## கோவிலின் வெளித் தோற்றம்

இக்கோவிலின் வெளித் தோற்றம் பரோக்கு கலைப்பாணியில் உள்ளது. இதை கார்லோ மதேர்னா 16ஆம் நூற்றாண்டின் இறுதியில் வடிவமைத்தார். பின்னர் "புது-நடுக்காலக் கலைப் பாணியில்" (neo-medieval style) வெளித் தோற்றம் திருத்தப்பட்டது. 16ஆம் மற்றும் 17ஆம் நூற்றாண்டுகளில் டைபர் ஆற்றில் வெள்ளம் எந்த அளவுக்கு உயர்ந்தது என்பதை இக்கோவிலின் வெளி முகப்பில் பதிந்த அடையாளங்களிலிருந்து கணிக்க முடிகிறது. நீர் மட்டம் 65 அடி (20 மீட்டர்) உயர்ந்ததும் தெரிகிறது.